b'\n_START_ARTICLE_\nAmanda Knox (film)\n_START_SECTION_\nHandling\n_START_PARAGRAPH_\nAmanda Knox, der to gange blev d\xc3\xb8mt og to gange frikendt af italienske domstole for det brutale drab p\xc3\xa5 hendes britiske v\xc3\xa6relseskammerat Meredith Kercher, blev genstand for alverdens spekulationer igennem de n\xc3\xa6sten ti \xc3\xa5r, som sagen varede, og hvor offentlighedens fascination blev n\xc3\xa6ret af mediernes uoph\xc3\xb8rlige opm\xc3\xa6rksomhed p\xc3\xa5 sagen i dens mindste detaljer. Her i tiden efter, hvor meningerne om de juridiske konklusioner stadig er st\xc3\xa6rkt delte, g\xc3\xa5r filmen videre end til skyldssp\xc3\xb8rgsm\xc3\xa5let for at kaste nyt lys over begivenheder og omst\xc3\xa6ndigheder fra de ni \xc3\xa5r, der er g\xc3\xa5et siden det sk\xc3\xa6bnesvangre efter\xc3\xa5r i 2007. Gennem hidtil uset arkivmateriale skifter filmen mellem fortid og nutid og g\xc3\xa5r i en r\xc3\xa6kke eksklusive interviews t\xc3\xa6t p\xc3\xa5 sagens n\xc3\xb8glepersoner Amanda Knox, hendes tidligere k\xc3\xa6reste og medanklagede Raffaele Sollecito, den italienske anklager Giuliano Mignini og den engelske journalist Nick Pisa.'